અમદાવાદ– શેરબજારમાં ઑલરાઉન્ડ વેચવાલી ફરી વળતાં કડાકો બોલી ગયો હતો. મ્યાનમારમાં સર્જિકલ સ્ટ્રાઈકના સમાચાર પાછળ તમામ સેકટરના શેરોમાં જોરદાર વેચવાલી આવી હતી. પરિણામે સેન્સેક્સ અને નિફટી ઝડપી ગબડ્યા હતા. ટ્રેડિંગ સેશનને અંતે બીએસઈ સેન્સેક્સ 439.95(1.39 ટકા) ગબડી 31,159.81 બંધ રહ્યો હતો. અને નિફ્ટી 135.75(1.38 ટકા) તૂટી 9735.75 બંધ થયો હતો. ભારતીય લશ્કરે ભારત મ્યાનમાર સરહદ પર વહેલી સવારે સર્જિકલ સ્ટ્રાઈક કરી હતી, અને નાગા વિદ્રોહીઓ પર હૂમલો કર્યો હતો. જો કે ભારતીય આર્મીએ આ વાતને નકારી છે. શેરબજારમાં સવારથી જ સાવચેતીનો સુર હતો. તેજીવાળા અને મંદીવાળા ખેલાડીઓની વેચવાલીનો દોર ચાલુ રહ્યો હતો. ગ્લોબલ માર્કેટમાં સુધારા તરફી ટ્રેન્ડ હતો. પણ ભારતીય શેરોમાં એફ એન્ડ ઓ એક્સપાયરીની અસર વધુ જોવા મળી હતી. તમામ સેકટરના શેરોના ભાવ ગબડ્યા હતા.